Ողնաշարի կառուցվածքից ելնելով՝ նստակյաց դիրքի, տարաբնույթ ծանրաբեռնվածությունների, վնասվածքների և ընդհանրապես սխալ ապրելակերպի պատճառով, սովորաբար առաջանում է մեծ ծանրաբեռնվածություն հենց գոտկասրբանային հատվածի վրա, և ճողվածքները շատ հաճախ հենց այստեղ են առաջանում: Տվյալ հատվածի ճողվածքը կարող է առաջացնել ինչպես տեղային, այնպես էլ դեպի ոտքեր, փոքր կոնքի օրգաններ, աճուկային շրջան ճառագայթող ցավ, իսկ բարդ դեպքերում նաև թուլություն և թմրածություն ոտքերում: Հաճախ պացիենտները գանգատվում են նաև պարանոցի, կրծքավանդակի և թիկունքի հատվածի ցավերից, որտեղ ևս կարող են առաջանալ ճողվածքներ: Նույնիսկ փոքր ճողվածքները կարող են արտահայտվել բավականին լուրջ ցավային ախտանիշով, ոտքերի և ձեռքերի թմրածությամբ: Եթե ունենք ողնուղեղի սեղմվածություն (կոմպրեսիա), ապա կարող են լինել շատ ավելի լուրջ ախտանիշներ: